“Oliy taʼlimning davlat taʼlim standarti. Oliy taʼlim yoʻnalishlari va mutaxassisliklari klassifikatori”ni tasdiqlash toʻgʻrisida
(order, 2026-02-28)

Oʻzbekiston Respublikasining “Taʼlim toʻgʻrisida”gi Qonuni hamda Oʻzbekiston Respublikasi Prezidentining 2023-yil 3-iyuldagi PQ-200-son “Maʼmuriy islohotlar doirasida oliy taʼlim, fan va innovatsiyalar sohasida davlat boshqaruvini samarali tashkil qilish chora-tadbirlari toʻgʻrisida”gi qaroriga muvofiq buyuraman: 1. Oliy taʼlimning davlat taʼlim standarti. Oliy taʼlim yoʻnalishlari va mutaxassisliklari klassifikatori ilovaga muvofiq tasdiqlansin. 2. Mazkur buyruq Oʻzbekiston Respublikasi Prezidenti Administratsiyasi huzuridagi Taʼlim sifatini taʼminlash milliy agentligi hamda Kambagʻallikni qisqartirish va bandlik vazirligi bilan kelishilgan. 3. Ushbu buyruq rasmiy eʼlon qilingan kundan eʼtiboran kuchga kiradi. Mazkur hujjat jamiyat va shaxsning amaldagi va istiqboldagi ehtiyojlariga, shuningdek, yangi talab qilinayotgan oliy taʼlim yoʻnalishlari, birinchi navbatda, yuqori va innovatsion texnologiyalar sohasi boʻyicha mehnat bozori konyukturasi hamda professional kadrlar tayyorlashning jahon tendensiyalariga muvofiq Oʻzbekiston Respublikasida oliy taʼlim yoʻnalishlari va mutaxassisliklar klassifikatsiyasini tartibga soladi. 1. Ushbu hujjatda quyidagi tushunchalar qoʻllaniladi: oliy taʼlim yoʻnalishlari va mutaxassisliklari klassifikatori (bundan buyon matnda klassifikator deb yuritiladi) — mazkur hujjatning ilovasida keltirilgan oliy maʼlumotli kadrlar tayyorlash uchun bakalavriat taʼlimi yoʻnalishlari va magistratura mutaxassisliklarining tizimlashtirilgan roʻyxati; oliy taʼlim yoʻnalishi — chuqurlashtirilgan bilim, malaka va koʻnikmalar beradigan, oʻqish davomiyligi kamida uch yil boʻlgan tayanch oliy taʼlim bosqichi; mutaxassislik — tegishli bakalavriat negizidagi aniq mutaxassislik boʻyicha oʻqish davomiyligi kamida bir yil boʻlgan oliy taʼlim bosqichi. 2. Klassifikator Oʻzbekiston Respublikasining axborotlarni kodlash va tasniflash yagona tizimining tarkibiy qismidir. 3. Klassifikator YUNESKO tomonidan joriy qilingan Taʼlimning xalqaro standart klassifikatsiyasi (TXSK 2011) hamda TXSK: Taʼlim va kasbiy tayyorlash sohalari (TXSK-S 2013) tamoyillari asosida tuzilgan. 4. Oʻzbekiston Respublikasining iqtisodiyot tarmoqlarini boshqarishning barcha bosqichlarida, mehnat bozori ehtiyojlarini tahlil qilish, iqtisodiyot tarmoqlari boʻyicha kadrlarga boʻlgan talabni baholashda, taʼlim sohasini davlat tomonidan tartibga solish, strategik rejalashtirish va boshqarish jarayonlarida, taʼlim dasturlarini ishlab chiqishda, shuningdek mamlakatimizning davlat va nodavlat oliy taʼlim tashkilotlarini qamrab oluvchi xalqaro munosabatlar amaliyotida, axborotlarni avtomatlashtirilgan qayta ishlash va ayriboshlash jarayonida: oʻqishga qabul qilish va mutaxassislar tayyorlashni boshqarish; mutaxassislar tayyorlash va ularning ishga bandligining statistik hisobotini shakllantirish; Oʻzbekiston Respublikasi va boshqa davlatlar taʼlim statistikasini taqqoslash; Oʻzbekiston Respublikasi taʼlim tizimining xalqaro taʼlim tuzilmasiga uygʻunlashuvi vazifalarini hal qilishda foydalaniladi. 5. Klassifikatorda quyidagi bilim sohalari nazarda tutiladi: 1) taʼlim; 2) sanʼat va gumanitar fanlar; 3) ijtimoiy fanlar, jurnalistika va axborot; 4) biznes, boshqaruv va huquq; 5) tabiiy fanlar, matematika va statistika; 6) axborot-kommunikatsiya texnologiyalari; 7) muhandislik, ishlov berish va qurilish sohalari; 8) qishloq, oʻrmon, baliqchilik xoʻjaligi va veterinariya; 9) sogʻliqni saqlash va ijtimoiy taʼminot; 10) xizmatlar. 6. Klassifikatorda taʼlim darajalari, bilim va taʼlim sohalari, oliy taʼlim yoʻnalishlari hamda mutaxassisliklari sakkiz raqamli kod bilan belgilanadi. Kod raqamlari quyidagicha kiritiladi: Taʼlimning xalqaro standart klassifikatsiyasiga (TXSK 2011) binoan taʼlim darajasi bakalavriat taʼlim yoʻnalishlarida “6” raqami, magistratura mutaxassisliklarida “7” raqami bilan belgilanadi. Masalan, bakalavriat yoʻnalishlari kodi 60110100, 60210200 va hokazo, magistratura mutaxassisliklari kodi 70110101, 70210202 va hokazo. 7. Yoʻnalish 6-darajaning (bosqichning) oʻquv reja va oʻquv dasturlari boʻyicha oliy taʼlim tashkilotining bitiruvchisi tomonidan egallangan va beriladigan “bakalavr” akademik darajasi doirasida kasb faoliyatining muayyan turini bajarish hamda taʼlimning keyingi bosqichiga kirishni taʼminlovchi zarur bilim, koʻnikma hamda kompetensiyalar majmuasi hisoblanadi. Mutaxassislik 7-darajaning (bosqichning) oʻquv reja va oʻquv dasturlari boʻyicha oliy taʼlim tashkilotining bitiruvchisi tomonidan egallangan va beriladigan “magistr” akademik darajasi doirasida kasb faoliyatining muayyan turini bajarishni taʼminlovchi zarur bilim, koʻnikma va kompetensiyalar majmuasi hisoblanadi.